Kaos under Egypt-rettssak mot nordmann
Rettssaken mot nordmannen og 42 andre utlendinger og egyptere startet søndag. De tiltalte anklages for å ha drevet sin virksomhet uten de rette tillatelsene. Av bevisene som al-Jazeera refererer går det frem at de skal ha spionert for den amerikanske etterretningstjenesten CIA. Blant de 43 er det 19 amerikanere. Søndag startet saken, uten noen av de utenlandske tiltalte til stede. Rettssaken åpnet kaotisk, med salen full av pressefolk. Dommeren forlot deretter salen, og journalistene ble truet med å bli kastet ut.Deretter fortsatte saken, men med stadige avbrytelser og protester fra høylytte advokater. Da retten ble hevet og utsatt til 26. april, brøt det ut slagord fra flere som var til stede. De ropte mot militærrådet som styrer Egypt. Utenfor hadde rasende islamister samlet seg. De krevde på sin side at de utenlandske tiltalte skal utleveres i bytte mot en blind sjeik som er dømt for terror i USA, Abdel Rahman. Den tiltalte nordmannen har permisjon fra en sentral stilling i Høyre. Siden 2011 har han jobbet for International Republican Institute, en av gruppene som er anklaget for å ha forsøkt å påvirke egyptisk politikk.
Den tiltalte Høyre-mannen og de andre utlendingene var selv ikke til stede da rettssaken startet.